แตกสายงาน ดูเบี้ยสุขภาพ  ยอดเติบโตดี
สมาคมประกันวินาศภัย ตั้งสายงานใหม่ดูแลตลาดอุบัติเหตุ-สุขภาพ
6 ก.พ. 2558

สมาคมประกันวินาศภัย ตั้งสายงานใหม่ดูแลตลาดอุบัติเหตุ-สุขภาพ
นายกี่เดช อนันต์ศิริประภา ผู้อำนวยการบริหาร สมาคมประกันวินาศภัยไทย เปิดเผยว่า สมาคมฯ ได้แยกงานประกันภัยอุบัติเหตุและสุขภาพ ออกมาจากงานสายงานประกันภัยเบ็ดเตล็ด และตั้งคณะกรรมการแยกขึ้นมาดูแลงานด้านนี้โดยเฉพาะ เนื่องจากตลาดนี้มีแนวโน้มเติบโตสูง ซึ่งไทยกำลังไปในทิศทางเดียวกับตลาดที่พัฒนาแล้ว เช่น ฮ่องกง ที่มีเบี้ยสุขภาพในสัดส่วน 33% ของเบี้ยทั้งระบบ
ทั้งนี้ ปี 2557 เบี้ยประกันอุบัติเหตุส่วนบุคคล (พีเอ) มีเบี้ยรับรวม 2.45 หมื่นล้านบาท เพิ่มขึ้น 5.9% และเบี้ยประกันสุขภาพมีประมาณ 7,000 ล้านบาท เพิ่มขึ้น 17% จากปี 2556 ขณะที่เบี้ยประกันภัยประเภทอื่นๆ ติดลบเกือบทั้งหมด รวมเบี้ยประกันทั้งสองประเภทประมาณ 3.15 หมื่นล้านบาท จากเบี้ยประกันภัยเบ็ดเตล็ดรวมประมาณ 7 หมื่นล้านบาท
“ด้วยเบี้ยที่มีขนาดใหญ่ จึงคิดว่าจะต้องมีคณะกรรมการต่างหากออกมาดูแล เพื่อพัฒนาสายงานนี้โดยเฉพาะ ซึ่งในอนาคตคาดว่าอีก 10 ปี เบี้ยประกันภัยทั้งสองประเภทจะมีการเติบโตเท่าๆ กับเบี้ยประกันภัยรถยนต์ หรือกว่า 6 หมื่นล้านบาท ยังไม่รวมเบี้ยประกันสุขภาพที่ขายผ่านบริษัทประกันชีวิต” นายกี่เดช กล่าว